|  |  |
| --- | --- |
| 13. september 2025 |  |
| Høring over ændring af emballagebekendtgørelsen |  |

Hermed sendes udkast til bekendtgørelse om visse krav til emballager, udvidet producentansvar for emballage samt øvrigt affald der indsamles med emballageaffald i høring. Miljø- og Ligestillingsministeriet skal venligst anmode om at modtage eventuelle høringssvar **senest den 19. september 2025.**

Udkastet til bekendtgørelse har tidligere været i høring i perioden 10. juni 2025 til den 12. august 2025. Denne høring angik en opdatering af bekendtgørelsen, primært i §§ 1, 35 og 77,

med henblik på at sikre, at kollektive ordninger, der har fået pligt til at overtage affald ved nødtildeling, kan få dækket deres faktiske, dokumenterede omkostninger via sikkerhedsstillelsen i perioden frem til, at en ny tildeling træder i kraft. Miljø- og Ligestillingsministeriet har allerede modtaget et antal høringssvar til de foreslåede ændringer, der angår dette emne.

Ud over de foreslåede ændringer angående sikkerhedsstillelse, foreslås med denne høring ændring af visse regler om hvordan kommunalbestyrelserne skal opgøre deres omkostninger til emballageindsamling (forslagets § 102, stk. 5 og 6, § 103, stk. 2, nr. 3, bilag 11 og bilag 16) samt forslag til regler for, hvordan kommunalbestyrelserne i en overgangsperiode skal opkræve gebyrer (forslagets § 105, stk. 3 og 4).

*Øvrige ændringsforslag*

I forbindelse med forslaget til ændringer i bekendtgørelsen foreslås desuden en række mindre opdateringer, hvor historiske tidsfrister slettes og henvisninger opdateres, både i bestemmelser og bilag.

**Administrative og erhvervsøkonomiske konsekvenser**

Erhvervsstyrelsens Område for Bedre Regulering (OBR) vurderer, at bekendtgørelsesudkastet ikke medfører administrative konsekvenser for erhvervslivet.

**Forventet ikrafttrædelse**

Den 1. oktober 2025.

**Høringssvar**

Bekendtgørelsen er sendt i høring hos de parter, der fremgår af vedlagte høringsliste og er samtidigt offentliggjort på Høringsportalen.

Høringssvar bedes sendt til [mim@mim.dk](mailto:mim@mim.dk) med kopi til Anna Caroline Hjorth-Larsen ([ancah@mim.dk](mailto:anmnv@mim.dk)) med angivelse af journalnummer 2025-5559 i emnefeltet.

De modtagne høringssvar vil blive offentliggjort på Høringsportalen. Ved afgivelse af høringssvar gives der samtykke til offentliggørelse af høringssvaret, herunder afsenders navn og mailadresse.

Eventuelle spørgsmål til udkast til bekendtgørelsen kan rettes til Ronnie Juhler Pedersen ([ronnp@mim.dk](mailto:ronnp@mim.dk)).

Med venlig hilsen

Anna Caroline Hjorth-Larsen